Uniuersis presentes litteras inspecturis, frater Hugo abbas totusque conuentus monasterii Sancti Stephani Dyuionensis ordinis Sancti Augustini, Lingonensis diocesis, salutem in Domino. Notum facimus quod cum nos dederimus et concesserimus discreto uiro domino Bartholomeo de Prumellis, decano ecclesie Beati Dyonisii de Uergeyo, Eduensis diocesis, domum nostram quam olim tenuit Jacobus Tireboiaul, sitam ante ecclesiam Sancti Michaelis Dyuionensis, iuxta muros castri dicti loci et iuxta domum capelle domini ducis Burgundie tenendam et possidendam ab eo in eque bono statu uel meliori in quo erat tempore confectionis presentium, quandiu uitam duxerit in humanis ac predictus Bartholomeus in recompensationem donationis et concessionis huiusmodi nobis abbati et conuentui predictis et monasterio nostro Sancti Stephani tradiderit, cesserit, quittauerit et concesserit imperpetuum duas pecias prati quinque soiturias continentes, quarum una continens tres soiturias sita est in prateria de Maigneyo, iuxta pratum quod dicitur pratum Sancti Stephani Dyuionensis, que uulgariter dicitur pratum de Tulle, et alia continens duas soiturias sita est in eadem prateria iuxta pratum abbatie de Buxeria, tenendas et habendas a nobis et successoribus nostris et perpetuo possidendas pro quadraginta solidis monete Dyuionensis annui et perpetui redditus tradendas et soluendas a nobis post decessum dicti Bartholomei heredibus aut successoribus suis uel causam habituris ab eo, anno quolibet imperpetuum apud Diuionem in monasterio nostro, mense marcii. Nos abbas et conuentus prefati promittimus bona fide et tenemur per stipulationem sollempnem tradere et soluere heredibus aut successoribus dicti B. uel causam habituris ab eo, dictos quadraginta solidos dicte monete loco et termino predictis, quolibet anno imperpetuum, in pecunia numerata, pro quibus quadraginta solidis, ut dictum est, persoluendis dicto B. aut heredibus uel successoribus suis seu causam habituris ab eo, nos et bona predicti monasterii nostri necnon et dictas duas petias prati specialiter obligamus. Promittentes bona fide et sub uoto religionis nostre, quod contra predicta uel aliquod predictorum non ueniemus, nec aliquod attemptabimus infuturum. Uolumus insuper et consentimus expresse quod si in solutione huiusmodi facienda, ut dictum est, defecerimus, quod absit, quod dictus B. aut heredes uel successores sui, seu causam habituri ab eo dictas duas petias prati possint sua propria auctoritate capere, intrare, tenere et possidere et de fructibus modis omnibus explectare, quousque de toto defectu eidem a nobis fuerit satisfactum, uel de dictis fructibus receperint usque ad satisfactionem condignam. Renuntiantes in hoc facto omni actioni rei ita non geste doli et in factum conditioni sine causa, omnibus litteris, priuilegiis et gratiis a sede apostolica indultis et indulgendis, impetratis et impetrandis et generaliter omnibus aliis exceptionibus et rationibus iuris et facti, consuetudinis et statuti, que contra presentes litteras possent obici siue dici et precipue iuri dicenti generalem renuntiationem non ualere. In cuius rei testimonium sigilla nostra presentibus litteris duximus apponenda. Datum in nostro capitulo die Mercurii ante festum Beati Thome apostolici, anno Domini millesimo trecentesimo octauo.